b"\n_START_ARTICLE_\nDavid Kato\n_START_SECTION_\nBiografia\n_START_PARAGRAPH_\nDavid Kato Kisule tenia un germ\xc3\xa0 gran bess\xc3\xb3, John Mulumba Wasswa, que segons la tradici\xc3\xb3 buganda porta el nom Wasswa per ser el primer nascut, Kato \xc3\xa9s el nom del segon. De 1981 a 1987, Kato va estudiar l'educaci\xc3\xb3 secund\xc3\xa0ria al\xc2\xa0King's College Budo\xc2\xa0del districte de Wakiso, prop de Kampala.\xc2\xa0De 1987 a 1989, va estudiar a l'Institute of Teacher Education Kyambogo, on es va graduar en educaci\xc3\xb3.\n_START_SECTION_\nActivisme LGBT\n_START_PARAGRAPH_\nTreballava a Sexual Minorities Uganda (SMUG), una organitzaci\xc3\xb3 ugandesa per a la defensa dels drets LGBT, com a encarregat de tasques de suport i defensa. Kato treballava per evitar l'aprovaci\xc3\xb3 d'una llei que condemnaria l'homosexualitat amb pena de mort, promocionada pel diputat [ David Bahati]._NEWLINE_Kato va parlar sobre el projecte de llei antihomosexual d'Uganda en una confer\xc3\xa8ncia organitzada per l'ONU el desembre de 2009. Les seves paraules a penes van ser audibles perqu\xc3\xa8 estava nervi\xc3\xb3s; comunicats de l'ambaixada dels EUA\xc2\xa0revelen que activistes dels drets humans ugandeses i partidaris del projecte de llei anihomosexual es van burlar de Kato en veu alta durant la presentaci\xc3\xb3. L'informe diplom\xc3\xa0tic, que va ser exposat a trav\xc3\xa9s de Wikileaks, comentava que els problemes pol\xc3\xadtics i econ\xc3\xb2mics d'Uganda s'estaven canalitzant cap a un \xc2\xabodi violent\xc2\xbb cap als homosexuals, i que David Bahati, Martin Ssempra i James Buturo eren els principals responsables de promocionar l'ona d'intoler\xc3\xa0ncia. El diplom\xc3\xa0tic a m\xc3\xa9s va afirmar que, encara que no s'aprov\xc3\xa9s el projecte, \xc2\xabl'homof\xc3\xb2bia rampant a Uganda no desapareixer\xc3\xa0\xc2\xbb._NEWLINE_Kato estava entre les cent persones els noms i fotografies de les quals van ser publicats pel tabloide ugand\xc3\xa8s Rolling Stone (no s'ha de confondre amb la revista musical Rolling Stone) en un article que cridava a l'execuci\xc3\xb3 d'homosexuals. Kato i altres dos membres de SMUG que van apar\xc3\xa8ixer en l'article, Kasha Jacqueline Nabagesera i Onziema Patience, van denunciar el diari per for\xc3\xa7ar-lo a deixar de publicar dades personals de persones que la publicaci\xc3\xb3 creia que eren gais o lesbianes. La petici\xc3\xb3 va ser concedida el 2 de novembre de 2010, en una resoluci\xc3\xb3 que prohibia la publicaci\xc3\xb3 del diari\xc2\xa0Rolling Stone. El 3 de gener de 2011 el jutge del Tribunal Suprem V.F. Kibuuka Musoke, va dictaminar que Rolling Stone havia violat els drets civils de Kato i altres homosexuals quan va publicar les seves fotos. La cort va ordenar que el peri\xc3\xb2dic pagu\xc3\xa9s a Kato i als altres denunciants 1,5 milions de x\xc3\xadlings per persona.\n_START_SECTION_\nAssassinat\n_START_PARAGRAPH_\nEl 26 de gener de 2011, Kato va ser atacat a casa seva, a Kampala, per almenys un home que el va copejar dues vegades al cap amb un martell abans de fugir a peu. Kato va morir de cam\xc3\xad a l'hospital de Kawolo. Un portaveu de la policia va culpar de l'assassinat a lladres que presumptament havien assassinat almenys deu persones en els darrers dos mesos. L'assassinat va ser lamentat per Human Rights Watch, i la principal investigadora d'\xc3\x80frica del grup va afegir que \xc2\xabla mort de David Kato \xc3\xa9s un p\xc3\xa8rdua tr\xc3\xa0gica per a la comunitat dels Drets Humans\xc2\xbb. Amnistia Internacional i altres grups de defensa dels drets LGBT es van unir a la condemna de l'assassinat. Tamb\xc3\xa9 el president dels Estats Units,  Barack Obama, Hillary Clinton i la Uni\xc3\xb3 Europea es van unir a la condemna de l'assassinat._NEWLINE_Durant el seu enterrament va haver-hi un tumult, quan el pastor evang\xc3\xa8lic que estava realitzant la missa va condemnar els homosexuals i Kato. Posteriorment els habitants del poble es van negar a enterrar el cad\xc3\xa0ver, que va haver de ser portat a la tomba i enterrat pels seus amics._NEWLINE_L'assass\xc3\xad conf\xc3\xa9s de Kato, Sydney Nsubuga, tamb\xc3\xa9 conegut com a Enock, va ser condemnat el novembre de 2011 a trenta anys de pres\xc3\xb3.\n_START_SECTION_\nDocumental\n_START_PARAGRAPH_\nExisteix una pel\xc2\xb7l\xc3\xadcula documental sobre la seva tasca activista i la seva mort titulada Call Me Kuchu, realitzada per les cineastes estatunidenques Katherine Fairfax Wright i Malika Zouhali-Worrall. En ella, ell mateix \xc3\xa9s entrevistat, juntament amb altres activistes LGBT, la seva mare i diverses de les persones contra les quals es va enfrontar en els jutjats."